Die Kampioentrofee (Engels: ICC Champions Trophy) is ’n internasionale krieketkompetisie wat al om die vier jaar gehou word om die EDI-krieketkampioen te bepaal. Dié toernooi is die derde belangrikste en derde bekendste in internasionale krieket net ná die Krieketwêreldbeker in EDIs en die T20I-wêreldbeker in T20Is en word deur die Internasionale Krieketraad georganiseer. Tot op hede is agt toernooie uitgespeel met Australië en Indië wat dié toernooi twee keer gewen het. Die eerste Kampioentrofee 1998 in Bangladesj is gewen deur Suid-Afrika, nadat hulle Wes-Indië in die eindstryd op die Bangabandhu Nasionale Stadion in Dhaka verslaan het. Die Kampioentrofee 2000 in Kenia is gewen deur Nieu-Seeland wat Indië in die eindstryd op die Gymkhana Klubveld in Nairobi geklop het. Tydens die Kampioentrofee 2002 in Sri Lanka het die gasheer die titel met Indië gedeel, nadat die eindstryd twee keer uitgereën is. Tydens die Kampioentrofee 2004 in Engeland het Wes-Indië met die trofee weggestap nadat hulle die gasheer in die eindstryd verslaan het. Die Kampioentrofee 2006 in Indië is gewen deur Australië, nadat hulle die verdedigende kampioen Wes-Indië verslaan het.